РЕГЛАМЕНТ (ЕО) № 1576/2007 НА КОМИСИЯТА
от 21 декември 2007 година
за изменение на Регламент (ЕО) № 92/2005 за прилагане на Регламент (ЕО) № 1774/2002 на Европейския парламент и на Съвета относно начините на унищожаване или на употреба на страничните животински продукти
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1774/2002 на Европейския парламент и на Съвета от 3 октомври 2002 г. за установяване на здравни правила относно странични животински продукти, непредназначени за консумация от човека (1), и по-специално член 4, параграф 2, буква д), член 5, параграф 2, буква ж) и член 6, параграф 2, буква и) от него,
като има предвид, че:
(1)
Регламент (ЕО) № 92/2005 на Комисията от 19 януари 2005 г. за прилагане на Регламент (ЕО) № 1774/2002 на Европейския парламент и на Съвета по отношение на начините на унищожаване или на употреба на страничните животински продукти и за изменение на приложение VI към него по отношение на преработката с отделяне на биогаз и преработката на топени мазнини (2) определя правилата за прилагане на определени алтернативни методи за унищожаване или употреба на страничните животински продукти („алтернативни методи“).
(2)
По-специално член 4 от Регламент (ЕО) № 92/2005 изисква маркиране на определени продукти, получени при използването на алтернативните методи, и определя разрешените крайни употреби на такива продукти. Регламент (ЕО) № 1774/2002, изменен с Регламент (ЕО) № 1432/2007 на Комисията (3), определя хармонизирани правила за маркиране на странични животински продукти, които да допринесат за правилното им идентифициране и да подобрят тяхната проследимост като странични животински продукти. Позоваването на приложение VI от Регламент (ЕО) № 1774/2002 в член 4, параграф 1 от Регламент (ЕО) № 92/2005 следва да бъде съответно изменено.
(3)
На основание становището на експертната група по биологични опасности на Европейския орган за безопасност на храните относно „Производство на биодизелово гориво като метод за безопасно унищожаване на странични животински продукти от категория 1“, прието на 2 юни 2004 г. (4), е целесъобразно да бъдат разрешени допълнителни крайни употреби на продукти от категория 1, категория 2 и категория 3, в съответствие с общите принципи, определени в Регламент (ЕО) № 1774/2002. Използване на биодизелово гориво, произведено в съответствие с приложение IV към Регламент (ЕО) № 92/2005, в стационарни или нестационарни двигатели следва също да бъде разрешено.
(4)
По-специално депонирането на продуктите, получени след преработката на продукти от категория 1, на площадки, получили разрешение в съответствие с Директива 1999/31/ЕО на Съвета от 26 април 1999 г. относно депонирането на отпадъци (5), следва понастоящем да бъде разрешено.
(5)
Член 5 от Регламент (ЕО) № 92/2005 определя някои специални мерки за контрол, които да бъдат осъществявани през първите две години от прилагането на определени алтернативни методи в отделна държава-членка. Изискванията, свързани с тези мерки за контрол, следва да вземат предвид опита, натрупан в друга държава-членка при практическото прилагане на метода, и следва да бъдат адаптирани към целта за гарантиране на висока степен на защита на общественото здраве и здравето на животните. Следователно определянето и контролирането на пилотен завод за първоначално използване на алтернативния метод във всяка съответна държава-членка следва да се осъществяват при опростени условия.
(6)
Опитите, които следва да се извършват по време на началната фаза на прилагане на алтернативен метод, следва да се базират на опитите, извършени с цел оценяване на съответния алтернативен метод от подходящия научен орган.
(7)
Резултатите от допълнителния контрол в отделна държава-членка следва да бъдат предоставяни на другите държави-членки с оглед преценяване на нови заявки за използване на един от въпросните алтернативни методи на съответната тяхна територия. Информацията следва да бъде предоставена на центровете за контакт за алтернативните методи, които са посочени в списъка, публикуван от Комисията в електронен вид.
(8)
Регламент (ЕО) № 92/2005 следва съответно да бъде изменен.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 92/2005 се изменя, както следва:
1.
В член 4 параграфи 1, 2 и 3 се заменят със следния текст:
„1. Продуктите, получени след преработката на продукти от категории 1 и 2, с изключение на биодизелово гориво, произведено в съответствие с приложение IV, се маркират трайно в съответствие с глава I, точки 10-13 от приложение VI към Регламент (ЕО) № 1774/2002.
2. Продуктите, получени след обработката на продукти от категория 1, се унищожават чрез поне един от следните методи:
а)
изгаряне или съвместно изгаряне съгласно разпоредбите на Директива 2000/76/ЕО;
б)
заравяне в депо, за което е издадено разрешение в съответствие с Директива 1999/31/ЕО на Съвета;
в)
последваща преработка в завод за производство на биогаз и унищожаване на остатъците от разграждането съгласно предвиденото в букви а) или б); или
г)
в случая на биодизелово гориво, произведено в съответствие с приложение IV, използване като гориво.
3. Продуктите, получени след обработката на продукти от категория 2 или 3:
а)
се унищожават съгласно предвиденото в параграф 2, букви а) или б);
б)
се преработват впоследствие в мастни производни за употреба, посочена в член 5, параграф 2, буква б), ii) от Регламент (ЕО) № 1774/2002, без предварително да се използват методите 1-5;
в)
се използват, преработват или унищожават директно съгласно предвиденото в член 5, параграф 2, буква в), i), ii) и iii) от Регламент (ЕО) № 1774/2002 без предварително да се използва метод 1;
г)
в случая на продукти, различни от биодизелово гориво, получено чрез метода за производство на биодизелово гориво съгласно определеното в приложение IV, се използват за производството на технически продукти; или
д)
в случая на биодизелово гориво, произведено в съответствие с приложение IV, се използва съгласно предвиденото в параграф 2, буква г).“
2.
Член 5 се заменя със следния текст:
„Член 5
Допълнителен контрол в началната фаза на прилагане
1. Следните разпоредби се прилагат през първите две години от прилагането на посочените по-долу методи за обработка на продукти от категория 1:
а)
алкална хидролиза съгласно определеното в приложение I;
б)
производство на биогаз чрез хидролиза под високо налягане съгласно определеното в приложение III;
в)
производство на биодизелово гориво съгласно определеното в приложение IV.
2. Използващият метода или неговият доставчик посочва завод в поне една държава-членка, където най-малко веднъж годишно се извършват опити за потвърждаване на ефикасността на метода по отношение на здравето на животните и общественото здраве.
3. Компетентният орган на държавата-членка, посочена в параграф 2, гарантира:
а)
осъществяването на подходящи опити в завода с продуктите, получени през различните фази на обработката, като течните или твърдите остатъци, както и газовете, генерирани при използване на методите;
б)
осъществяването на официален контрол на завода, включително ежемесечна инспекция в него, и проверката на условията и параметрите на методите; както и
в)
предоставянето на резултатите от проведения официален контрол на другите държави-членки.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 2007 година.